Kambe Umhlangano weZanu PF Uzaphathisa Uzulu Na?
UMongameli Robert Mugabe uveze ukuba amasotsha lamapholisa lawo asengene kumbango wokudonselana amandla lokhu, asekuvuma ukuthi kukhona ebandleni lakhe.
WASHINGTON DC — Umhlangano webandla le Zanu PF owenziwa kanye ngomnyaka ugqitshwe izolo edolobheni le Victoria Falls kulezibonelo ezinengi ezitshengisa ukuthi lelibandla liphakathi kodubo lokudonselana amandla. Lanxa indikimba yalumhlangano ibingegxile kuhlelo lwebandla leli olokuvuselela umnotho welizwe akula okunengi okukhulunyiweyo okutshengisa ukuthi lumhlangano ubuhlaziya umnotho welizwe kodwa okukhanya kuthethe indawo yikudonselana amandla. UMongameli Mugabe uveze ukuba amasotsha lamapholisalawo asengene ekudonselaneni amandla lokhu. Lelibandla ligcezelele ukuthi umongameli Mugabe nguye ozamela lelibandla kukhetho luka 2018 seleminyaka engamatshumi ayithoba munwe munye lantathu, 93. Isiphathamandla salelibandla, uMnu. Joseph Tshuma utshele iStudio Seven ukuthi lumhlangano uphumelele mpela. "Okumqoka obekukhuthazwa kakhulu emhlanganweni lo yikuqakathekisa ukuhloniphana, ukubambana lokuthandana. Khonoko nxa singakukhangela kutshengisa ukuthi nxa sifuna ukulungisisa umkhonomi wethu kawusoze uvuke nxa singabambanaga. Njalo futhi nxa singahoniphani akulalutho oluzasisebenzela," kutsho uTshuma. UTshuma uthi abantu sekumele basebenze gadalala ukuze iziqondiso sohlelo lokuvuselela umnotho welize olwe Zimasset zifezwe ngoba konke okufunwa luhlelo lolu kukhonapha ekhaya. Kutsho uTshuma: "Ngoba noma sidinga uncedo lwaphandle alungeke lwabuya nxa thina sihleziphansi saphonukuthi tasa." Kunjalo nje, umsekeli wesikhulumeli sebandla le People’s Democratic Party, uMnu. George Mkhwananzi oyingcwethi ecubungula ezombusazwe. Siqale ngokumbuza ukuthi imali eyizigidi ezintatthu, i$3 million, esetshenziswe emhlanganweni lo ingabe itshaphaziwe na ngoba uzulu ephakathi kobunzima? "Ilahliwe ngempela. Yimali kade ingasiza ukubhadala ama civil servants. Siyazi ukuthi kayisiyomali ethathwe ezikhwameni zamalunga eZanu PF. Yimali ethathwe ezikhwameni zikahulumende," kutsho uMkhwananzi. UMkhwananzi uthi sekuyinjayelo ukuthi ibandla le Zanu PF lenze imihlangano engaphathisi zulu. "Uzathola ukuthi bekusenziwa amandlwane kusuke lapho abantu batshelwe ukuthi hayi sizamelwa nguye uMugabe uma kufika ukhetho, egugile enjalo omunye umsekeli wakhe kuzamele abe ngowesifazane," kutsho uMkhwananzi.